SKRIFTLIG FORESPØRGSEL E-2545/01

af Graham Watson (ELDR) til Kommissionen

(19. september 2001)

Om: Trusler mod det kristne samfund i Indonesien

Har Kommissionen kendskab til den yderst alvorlige og farlige situation, som 28 000 internt fordrevne kristne befinder sig i byen Tentena på Molukkerne?

Vil EU lægge pres på den indonesiske regering, for at den skal sætte sine styrker ind for at forhindre, at medlemmer af Islamisk Jihad udøver vold mod disse mennesker?

Svar afgivet på Kommissionens vegne af Christopher Patten

(24. oktober 2001)

Kommissionen kan forsikre det ærede medlem om, at man er meget bekymret over de fortsatte problemer med menneskerettighederne på Molukkerne og andre steder i Indonesien og følger situationen på halvøen meget nøje samt drøfter problemet aktivt inden for rammerne af forholdet til Indonesien. Kommissionen fortsætter med at opfordre de indonesiske myndigheder til at retsforfølge de personer, der er ansvarlige for disse overgreb. Der er et betydeligt behov for stille diplomati i denne forbindelse herunder initiativer på højeste plan(1). Det er opmuntrende, at en af de første aktioner fra Megawati Sukarnoputri, den nye præsident i Indonesien, har været at anerkende og undskylde for de seneste overgreb mod menneskerettighederne fra de indonesiske myndigheders side.

Som størstedelen af det internationale samfund er Kommissionen af den opfattelse, at konflikten på Molukkerne hovedsagelig er et internt indonesisk anliggende, og at det først og fremmest er den indonesiske regering samt organisationer fra civilsamfundet, det religiøse samfund samt andre institutioner, der bør søge at løse problemet. En række religiøse ledere har igangsat en social forsoningsproces.

Kommissionen følger fortsat dette spørgsmål meget nøje. Kommissionen er ikke blevet anmodet af den indonesiske regering om at stille med et efterforskningshold til belysning af årsagerne til konflikten, men har deltaget i to undersøgelsesdelegationer (i slutningen af 2000 og begyndelsen af 2001) til området. Befolkningen på Molukkerne er udsat for intense lidelser under de nuværende forhold. Det er næsten umuligt at danne sig et nøjagtigt billede af omfanget af volden på Molukkerne, eftersom det er vanskeligt at få bekræftet rigtigheden af vidneudsagn, uanset hvor pålidelig kilden måtte være. Det lader dog til at man roligt kan gå ud fra, at antallet af dræbte, sårede og tvangsforflyttede er meget højt. Siden marts 1999 er der ydet 4 600 000 EUR til Molukkerne for at mindske virkningerne af disse begivenheder(2).

(1) EU har inden for rammerne af sin politiske dialog med Indonesien udtrykt bekymring over situationen og har opfordret de indonesiske myndigheder til at fortsætte deres bestræbelser på at genoprette ro og orden, forhindre yderligere vold og løse regionale konflikter gennem dialog i stedet for vold. Indonesien er blevet opfordret hertil i EU-formandskabets erklæringer af 28. november 2000 og 8. marts 2001, bestyrket af de formelle konklusioner fra Rådet (almindelige anliggender) af 14. og 15. maj 2001.

(2) Fra konfliktens start har det kun været tilladt at yde humanitær bistand uden for Indonesien. Siden 1999 har ECHO (Det Europæiske Fællesskabs Kontor for Humanitær Bistand), i det omfang den prekære sikkerhedssituation har gjort det muligt, været til stede på Molukkerne med henblik på at mindske de menneskelige lidelser. Bistanden ydes til ofre for konflikten, herunder internt fordrevne, via ngo'er. Mellem marts 1999 og juli 2001 er der ydet 4 600 000 EUR til disse aktioner.